Aasia aktsiaturud tõusid ja Euroopa indeksifutuurid on plussis.
Täna tõotab tulla kena börsipäev
USAs oli reedel tugev börsipäev. Nasdaq lendas üles 2,7 protsenti, S&P 500 1,9 protsenti ja Dow Jonesi tööstuskeskmine protsendi jagu.
Aasias tõusis täna Jaapani aktsiaturg 1,3 protsenti ja Austraalia 0,1 protsenti. Hiina ja Hongkongi börs on suletud aastavahetuse tõttu.
Euro tugevneb ja dollar kukub. Euro eest tuli juba välja käia 1,0903 dollarit, mis on lähedal aprillikuu tipule, milleks oli 1,0936 dollarit.
Analüütikud lõbustavad ennast äraarvamismänguga, et kui palju keskpangad intressimäära tõstavad. Osa loodab, et Euroopa Keskpank tõstab 2. veebruaril baasintressimäärasid 0,25 protsendipunkti võrra, kuigi konsensus arvab 0,5-protsendipunktist tõstmist.
Analüütikud leiavad, et ka märtsis tuleb 0,5-protsendipunktine intressitõus. Hoiustajatele pole see hea uudis, sest inflatsioon on oluliselt kõrgem, kuigi intressitõstmine on samm õiges suunas. Samas laenu võtnud kiristavad hambaid ja peavad palka juurde kauplema või leidma millegi arvelt kokkuhoiukohti.